Diari Oficial de la Generalitat Valenciana


Sumari del DOGV 9238, del 20-12-2021 (2021/12010)

RESOLUCIÓ d'1 de desembre de 2021, de la Conselleria d'Innovació, Universitats, Ciència i Societat Digital, per la qual es convoquen beques salari lligades a la renda per a la realització d'estudis universitaris durant el curs acadèmic 2021-2022 en les universitats que integren el Sistema Universitari Valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9238

Data del DOGV
:   20-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12937


Data del document
:   01-12-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ d'1 de desembre de 2021, de la Conselleria d'Innovació, Universitats, Ciència i Societat Digital, per la qual es convoquen beques salari lligades a la renda per a la realització d'estudis universitaris durant el curs acadèmic 2021-2022 en les universitats que integren el Sistema Universitari Valencià. [2021/12377]  
Índex  
I. Beques  
Primer. Objecte i àmbit d'aplicació  
Segon. Condicions de concessió i quantia de la beca  
Tercer. Finançament  
Quart. Requisits generals exigibles  
Cinqué. Model de sol·licitud i documents que han d'acompanyar a aquesta  
Sisé. Lloc i termini de presentació de les sol·licituds  
II. Criteris de valoració  
Seté. Criteris d'adjudicació  
Capítol I. Requisits econòmics  
Huité. Renda  
Nové. Deduccions  
Deu. Llindars  
Onze. Patrimoni  
Capítol II. Requisits acadèmics  
Dotze. Mínim de crèdits matriculats  
Tretze. Rendiment acadèmic  
Catorze. Aprofitament acadèmic  
Quinze. Màxim d'anys com a becari  
Setze. Situacions especials  
III. Resolució  
Dèsset. Termini de resolució i notificació  
IV. Del pagament i justificació de la subvenció  
Dihuit. Règim de deslliurament del pagament  
Denou. Termini i forma de justificació  
Vint. Recursos  
  
Per Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, s'estableixen les bases reguladores per a la concessió de les beques salari lligades a la renda en les universitats que componen el Sistema Universitari Valencià (DOGV 9198, 20.10.2021)  
De conformitat amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc,  
  
I. Beques  
  
Primer. Objecte i àmbit d'aplicació  
Convocar per al curs 2021/2022 les beques salari lligades a la renda per a la realització d'estudis universitaris en les universitats que integren el Sistema Universitari Valencià i centres adscrits a aquestes.  
  
Podrà sol·licitar la beca salari lligada a la renda per a la realització d'estudis universitaris, l'alumnat que assenyala la base primera de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats que integren el Sistema Universitari Valencià.  
  
Segon. Condicions de concessió i quantia de la beca  
1. La beca consistirà en una beca salari l'import màxim del qual per beneficiari no serà superior a 6.000 euros.  
2. El procediment de concessió d'aquestes beques es tramitarà en règim de concurrència competitiva i per a obtindre la condició de beneficiari/ària la persona sol·licitant haurà de reunir els requisits establits en la base cinquena de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital.  
La subvenció estarà condicionada a la resolució de concessió de les beques de caràcter general que per a cada curs acadèmic convoca el ministeri competent en matèria d'educació en la part referent a la beca de quantia fixa lligada a la renda d'acord amb el que es disposa en el punt 3 d'aquest resolc.  
Tot això atenent al que s'estableix en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Per a l'alumnat beneficiari de la beca de quantia fixa lligada a la renda que cada curs acadèmic convoca el ministeri competent en matèria d'educació i que, al seu torn, resulte beneficiari de la beca lligada a la renda regulada en aquesta convocatòria per a un mateix curs acadèmic, l'import de l'ajuda serà una quantia que complete l'assignat en la beca de quantia fixa lligada a la renda del ministeri, fins a aconseguir l'import màxim de 6.000 euros.  
No obstant això, si l'alumnat beneficiari de la beca de quantia fixa lligada a la renda del Ministeri competent en matèria d'educació veu revocada la seua beca, per incompliment de les obligacions establides pel Ministeri per a mantindre-la, no es modificarà l'import de l'ajuda concedida en la resolució de concessió d'aquesta convocatòria.  
  
Tercer. Finançament  
Aquesta convocatòria té caràcter pluriennal i per a la concessió d'aquestes beques es destinarà un import total màxim de 12.447.487 - (setze milions cinc-cents mil euros), a càrrec de l'aplicació pressupostària 18.29.66.303.63.9, línia de subvenció S1313000 «Beques alumnat ensenyaments universitaris i estudis superiors», del programa pressupostari 422.60, Universitat i Estudis Superiors, per als anys 2021 i 2022, amb la següent distribució d'anualitats: 800.000 - per a l'exercici 2021 i 62.182.075 - per a l'exercici 2022. Aquest últim import queda condicionat a l'existència de consignació pressupostària adequada i suficient en l'exercici pressupostari de 2022. De l'import pressupostat per a l'exercici 2022, es reserven 2.000.000 - per a l'adjudicació complementària prevista en el punt 3 de la base segona de l'Ordre 10/2021, de 12 d'octubre.  
L'import esmentat podrà incrementar-se a conseqüència d'una generació, una ampliació o una incorporació de crèdit, o de l'existència de romanents d'altres convocatòries finançades a càrrec d'aquest crèdit o a crèdits inclosos en aquest programa o programes d'aquest servei, que no requerirà nova convocatòria, de conformitat amb el que es preveu en l'article 58, apartat 2, lletra a, del Reglament de la Llei general de subvencions.  
  
Quart. Requisits generals exigibles  
Per a la concessió d'aquesta beca s'hauran de complir els requisits següents:  
a) Ser espanyol, o posseir la nacionalitat d'un estat membre de la Unió Europea. En el cas de ciutadans de la Unió o dels seus familiars, beneficiaris dels drets de lliure circulació i residència, es requerirà que tinguen la condició de residents permanents o que acrediten ser treballadors per compte propi o alié.  
Tindran la consideració de «familiars» el cònjuge o la parella legal així com els ascendents directes a càrrec seu i els descendents directes a càrrec seu menors de 21 anys.  
En el supòsit d'estrangers no comunitaris, s'aplicarà el que es disposa en la normativa sobre drets i llibertats dels estrangers a Espanya i la seua integració social.  
b) Cursar estudis, en modalitat docent presencial, conduents a l'obtenció de títols universitaris oficials en les universitats als quals fa referència la base primera de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, en el curs acadèmic 2021/2022.  
c) No estar en possessió o no reunir els requisits legals per a l'obtenció d'un títol del mateix o superior nivell al corresponent al dels estudis per als quals se sol·licita la beca. A aquest efecte, no podran ser beneficiaris de la beca aquells estudiants als qui únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
d) Reunir els requisits econòmics i acadèmics que s'estableixen en aquesta convocatòria.  
  
Cinqué. Model de sol·licitud i documents que han d'acompanyar a aquesta  
1. La tramitació i presentació de la sol·licitud es realitzarà únicament per mitjans electrònics en la plataforma de tramitació de la GVA.  
  
En cas de dubte es pot consultar el manual publicat en l'enllaç següent: http://innova.gva.es/es/web/universidad/ayudas-y-becas  
2. El punt d'accés a la tramitació electrònica és la Seu Electrònica de la Generalitat, accessible en l'adreça web https://sede.gva.es. L'accés directe a aquest tràmit estarà disponible en l'enllaç següent: https://www.gva.es/es/inicio/procedimientos'id\_proc=18397&version=amp  
  
Les incidències de tramitació electrònica relacionades amb qüestions tecnicoinformàtiques s'atendran mitjançant el correu: generalitat\_en\_huo@dqp.vg  
Els dubtes relacionats amb el contingut d'aquesta convocatòria s'atendran, exclusivament, mitjançant el correu electrònic jzovndmfyoq@wlp.rg  
Una vegada emplenada la sol·licitud telemàtica, la persona interessada la signarà i utilitzarà qualsevol dels sistemes de signatura electrònica acceptats per la seu electrònica i enviada pel procediment telemàtic establit, i es considerarà presentada amb caràcter general, i s'obtindrà el resguard de la sol·licitud que haurà de ser conservat per la persona sol·licitant per a acreditar, en cas que resulte necessari, la presentació de la seua sol·licitud en el termini i forma establits.  
No seran tingudes en compte aquelles sol·licituds emplenades per via telemàtica que no completen el procés de presentació establit.  
Així mateix, la persona sol·licitant i els altres membres computables de la unitat familiar podran autoritzar la Conselleria d'Innovació, Universitats, Ciència i Societat Digital, amb la seua signatura en la sol·licitud electrònica, per a obtindre d'altres administracions públiques la informació que resulte necessària per a la determinació, coneixement i comprovació de totes les dades acreditatives d'identificació, acadèmiques, de renda i patrimoni i altres circumstàncies familiars i personals necessàries per a la resolució de la sol·licitud de beca.  
3. Als efectes establits en els apartats anteriors i en els termes legalment previstos, l'autorització telemàtica dels membres computables de la unitat familiar s'efectuarà d'acord amb el que es preveu en els articles 9 i 10 de la Llei 39/2015, d'1 d'octubre, del procediment administratiu comú de les administracions públiques.  
4. Les persones sol·licitants que tinguen dret a alguna de les deduccions en la renda familiar, de conformitat amb el que es disposa en el resolc nové, hauran d'emplenar les dades corresponents del model de sol·licitud.  
5. Les persones sol·licitants que al·leguen alguna de les circumstàncies següents, adjuntaran a la sol·licitud telemàtica la documentació que a continuació es relaciona. Així mateix, acreditaran que aquestes situacions concorrien a 31 de desembre de 2020.  
5.1. En cas d'orfandat absoluta de l'alumnat menor de 25 anys s'aportarà document que acredite la situació d'orfandat absoluta.  
5.2. Quan siguen dos o més els germans o germanes estudiants de la persona sol·licitant, menors de 25 anys, amb residència fora del domicili familiar per raó d'estudis universitaris hauran d'aportar document que acredite que cursen estudis universitaris i resideixen fora del domicili familiar.  
5.3. En cas de situacions de violència de gènere s'acreditaran mitjançant sentència condemnatòria per un delicte de violència de gènere, una ordre de protecció o qualsevol altra resolució judicial que acorde una mesura cautelar a favor de la víctima, o bé per l'informe del Ministeri Fiscal que indique l'existència d'indicis que la persona demandant és víctima de violència de gènere. També podran acreditar-se les situacions de violència de gènere mitjançant informe dels serveis socials, dels serveis especialitzats, o dels serveis d'acolliment destinats a víctimes de violència de gènere de l'Administració pública competent.  
  
Així mateix, s'haurà de presentar certificat emés sobre aquest tema per la direcció del centre docent, a la vista d'informe emés per un servei especialitzat d'orientació educativa, que acredite que en el curs corresponent s'ha produït un menor rendiment acadèmic amb causa directa en la condició de víctima de violència de gènere.  
5.4. Quan se siga persona beneficiària de protecció internacional s'acreditarà mitjançant l'autorització de residència temporal per raons de protecció internacional, document de viatge de refugiat, document de viatge de protecció subsidiària, document de viatge d'apàtrida o qualsevol altre document oficial que acredite la situació de persona refugiada, apàtrida, sol·licitant d'asil o assimilat.  
6. La persona estudiant sol·licitant de la beca que s'incloga en algun dels supòsits d'unitat familiar que a continuació es relacionen, annexarà a la sol·licitud telemàtica la documentació que acredite aquesta situació a 31 de desembre de 2020:  
6.1. Quan s'incloga com a únic membre de la unitat familiar:  
Haurà d'aportar la documentació que justifique que compta amb mitjans econòmics propis suficients, així com la titularitat o el lloguer del seu domicili habitual. Tots dos documents seran necessaris per a acreditar fefaentment la seua independència econòmica i familiar.  
6.2. En cas de viduïtat, separació, divorci, cessament de la convivència o no convivència dels progenitors de la persona sol·licitant s'aportarà segons siga procedent: certificat de defunció, sentència judicial de separació o de divorci i/o conveni regulador o document públic de mesures sobre l'atenció i educació dels fills o filles o qualsevol altre document que acredite suficientment, segons el parer de la comissió de valoració i selecció, la no convivència dels progenitors.  
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
7. Amb la presentació telemàtica de la sol·licitud la persona sol·licitant i el pare, mare, tutor o persona encarregada de la guàrdia i protecció de la persona sol·licitant en el cas de ser aquesta menor d'edat no emancipada, declaren sota responsabilitat solidària el següent:  
a) Que accepten les bases de la convocatòria per a la qual sol·licita la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats i assabentades que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa o similar activitat.  
e) Que la persona sol·licitant no es troba incursa en cap de les circumstàncies recollides en l'article 13 i 34.5 de la Llei 38/2003, de 17 de novembre, general de subvencions.  
8. Els membres computables de la família inclosos en la sol·licitud telemàtica podran atorgar el seu consentiment a la Conselleria d'Innovació, Universitats, Ciència i Societat Digital per a obtindre les següents dades:  
a) Dades necessàries per a determinar el seu rendiment acadèmic.  
b) Dades necessàries de renda i patrimoni familiars a l'efecte d'aquesta beca, a través de les corresponents administracions públiques.  
c) El consentiment per a la verificació de les seues dades personals en el Sistema de Verificació de Dades de Residència i Identitat i del servei de consulta de dades de residència legal.  
d) La condició de família nombrosa general o especial.  
e) La condició de família monoparental general o especial.  
f) La consulta del grau de discapacitat.  
g) La condició de becat pel ministeri competent en matèria d'educació.  
h) La consulta d'estar en possessió d'un títol universitari oficial.  
Així mateix, les persones sol·licitants podran atorgar aquest consentiment per a consultar, a les corresponents administracions públiques, les dades relatives al compliment de les obligacions tributàries amb l'Administració general de l'Estat, amb l'Administració de la Generalitat i amb la Seguretat Social.  
En el cas de no atorgar aquest consentiment, les persones sol·licitants adjuntaran a la sol·licitud telemàtica, la documentació següent:  
a) Certificat de renda de l'exercici 2020, expedit per l'Agència Estatal d'Administració Tributària, de tots els membres computables.  
  
b) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració general de l'Estat.  
c) Certificat, a nom de la persona sol·licitant, de trobar-se al corrent en el compliment de les obligacions tributàries amb l'Administració de la Generalitat.  
d) Certificat, a nom de la persona sol·licitant, de trobar-se al corrent en el compliment de les obligacions amb la Seguretat Social.  
e) Certificat de béns immobles expedit per la Gerència del Cadastre, de tots els membres computables.  
f) Document nacional d'identitat (DNI) o, en el seu cas, número d'identitat d'estranger (NIE), de tots els membres computables majors de 14 anys.  
g) En cas de ser família nombrosa, s'aportarà còpia del títol en vigor, expedit per l'administració corresponent.  
h) En cas de diversitat funcional, s'aportarà certificat oficial de discapacitat del membre o membres de la unitat familiar relacionats en el resolc nové 1.c) d'aquesta convocatòria.  
i) En cas de ser família monoparental, s'aportarà còpia del títol en vigor, expedit per l'administració corresponent.  
j) La documentació que acredite la concurrència d'alguna o algunes de les circumstàncies que s'estableixen en els punts quart i cinqué anteriors, si s'escau.  
9. Si la documentació que, en el seu cas, haja d'adjuntar-se a la sol·licitud i/o la informació subministrada per les administracions públiques a la qual fa referència el punt 8 anterior, fora incompleta o insuficient, es requerirà al sol·licitant per qualsevol mitjà que permeta tindre constància de la seua recepció per la persona interessada, perquè, en el termini de 10 dies, esmene la falta o acompanye els documents preceptius, amb advertiment que si no ho fa, se'ls tindrà per desistit de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 de la Llei esmentada. La persona sol·licitant de la beca podrà indicar en la sol·licitud que desitja rebre aquestes notificacions, de manera exclusiva, per mitjans electrònics.  
  
Sisé. Lloc i termini de presentació de les sol·licituds  
El termini de presentació de sol·licituds telemàtiques serà d'un mes a comptar des de l'endemà de publicació d'aquesta resolució en el Diari Oficial de la Generalitat Valenciana.  
En el supòsit de presentar la persona sol·licitant més d'una sol·licitud es considerarà únicament vàlida l'última presentada.  
  
  
II. Criteris de valoració  
  
Seté. Criteris d'adjudicació  
1. Les beques es concediran en règim de concurrència competitiva.  
Per a la seua concessió, les persones sol·licitants es dividiran en tres grups:  
a) Estudiantat de primer curs de Grau.  
b) Estudiantat de segon i superiors cursos de Grau  
c) Estudiantat de màsters habilitants  
Per a l'estudiantat de primer curs de Grau es reservarà un 25 % del pressupost global màxim establit en la corresponent convocatòria; per a l'estudiantat de segon i superiors cursos de Grau un 69,3 % i per a l'estudiantat de màsters habilitants un 5 %.  
Segons allò que s'ha fixat en les bases aprovades per l'Ordre 10/2021, de 12 d'octubre, es reserva un 0,7 % (20 beques màxim) per a l'estudiantat beneficiari de protecció internacional (refugiats, apàtrides, sol·licitants d'asil i assimilats).  
En el cas que l'import de les beques proposades per a concessió en cada grup no superara l'import global màxim assignat a aquest grup, el sobrant s'assignarà als altres grups segons l'ordre establit en el punt 1.  
  
2. Les beques es concediran seguint el procediment establit en la base tercera de l'Ordre 10/2021, de 12 d'octubre.  
  
Capítol I. Requisits econòmics  
  
Huité. Renda  
1. La renda familiar a l'efecte d'aquesta beca s'obtindrà per agregació de les rendes de cadascun dels membres computables de la família que obtinguen ingressos de qualsevol naturalesa, corresponent a l'exercici 2020, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
2. Per a la determinació de la renda dels membres computables que presenten declaració per l'Impost sobre la Renda de les Persones Físiques, es procedirà de la manera següent:  
a) Se sumarà la base imposable general amb la base imposable de l'estalvi, excloent-hi tots els saldos nets negatius de guanys i pèrdues patrimonials de 2016 a 2019 i el saldo net negatiu de rendiments del capital mobiliari de 2016 a 2019 a integrar en la base imposable de l'estalvi.  
b) D'aquest resultat es restarà la quota resultant de l'autoliquidació.  
  
3. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques se seguirà el procediment descrit en l'apartat a del punt 2 i del resultat obtingut es restaran els pagaments a compte efectuats.  
4. Per al càlcul de la renda familiar a l'efecte de beca, són membres computables de la família el pare i la mare, el tutor o tutora o persona encarregada de la guarda i protecció del menor, en el seu cas, la persona sol·licitant, els germans o germanes solters menors de vint-i-cinc (25) anys i que convisquen en el domicili familiar a 31 de desembre de 2020 o els de major edat, quan es tracte de persones amb discapacitat, així com els ascendents dels pares i mares que justifiquen la seua residència en el mateix domicili que els anteriors amb el certificat municipal corresponent.  
En el cas de persones sol·licitants que constituïsquen unitats familiars independents, també es consideren membres computables el/la cònjuge o, en el seu cas, la persona a la qual es trobe unit per anàloga relació, així com els fills, menors de 25 anys, si hi haguera i que convisquen en el mateix domicili.  
5. Quan els ingressos de la unitat familiar siguen objectivament inferiors al nivell de despeses considerades indispensables, la comissió de valoració i selecció podrà requerir la persona sol·licitant l'aportació de la documentació que es considere necessària per a la valoració de la sol·licitud.  
6. En el cas de divorci o separació legal dels pares no es considerarà membre computable aquell que no convisca amb la persona sol·licitant de la beca.  
No obstant això, en el seu cas, tindrà la consideració de membre computable i sustentador principal, el nou cònjuge, parella, registrada o no, o persona unida per anàloga relació les rendes i el patrimoni de la qual s'inclouran dins del còmput de la renda i patrimonis familiars. Així mateix, tindrà la consideració de membre computable la persona amb ingressos propis que, a la referida data, convisca en el domicili amb la persona sol·licitant quan no medie relació de parentiu i no es puga justificar un lloguer de pis compartit.  
Quan el règim de custòdia dels fills siga el de custòdia compartida, es consideraran membres computables tots dos progenitors de la persona sol·licitant de la beca, els seus fills comuns i els ascendents dels progenitors que justifiquen la residència en el mateix domicili que els anteriors amb el certificat municipal corresponent.  
7. En els supòsits en els quals la persona sol·licitant de la beca siga un/una menor en situació d'acolliment, serà aplicable a la família d'acollida el que es disposa en els paràgrafs anteriors. Quan es tracte d'un/una major d'edat tindrà la consideració de no integrat en la unitat familiar a aquest efecte.  
8. En els casos en què la persona sol·licitant al·legue la seua independència familiar i econòmica, qualsevol que siga el seu estat civil, haurà d'acreditar fefaentment, segons el parer de la comissió de valoració i selecció, que compta amb mitjans econòmics propis suficients que permeten aquesta independència així com la titularitat o el lloguer del seu domicili habitual. En cas contrari, i sempre que els ingressos acreditats resulten inferiors a les despeses suportades en concepte d'habitatge i altres despeses considerades indispensables, s'entendrà no provada la independència pel que, per al càlcul de la renda i patrimoni familiar a l'efecte de beca, es computaran els ingressos corresponents als membres computables de la família a què es refereixen els punts 4 i 6 d'aquest resolc.  
  
Nové. Deduccions  
1. Trobada la renda familiar a l'efecte de beca segons el que s'estableix en els resolcs anteriors, podran deduir-se d'aquesta les quantitats que corresponguen pels conceptes següents:  
a) El 50 per 100 dels ingressos aportats per qualsevol membre computable de la família diferent dels sustentadors principals.  
b) 525 euros per cada germà o germana, inclosa la persona sol·licitant, que convisca en el domicili familiar, quan es tracte de famílies nombroses de categoria general i 800 euros per a famílies nombroses de categoria especial, sempre que tinga dret a aquest benefici. Quan siga la mateixa persona sol·licitant la titular de la família nombrosa, les quantitats assenyalades seran computades en relació amb els fills o filles que la componguen.  
c) 1.811 euros per cada germà o fill de la persona sol·licitant o la mateixa persona sol·licitant que estiga afectada de minusvalidesa, legalment qualificada, de grau igual o superior al trenta-tres per cent. Aquesta deducció serà de 2.881 euros quan la minusvalidesa siga de grau igual o superior al seixanta-cinc per cent.  
d) 1.176 euros per cada germà o germana de la persona sol·licitant o la mateixa persona sol·licitant menor de 25 anys que curse estudis universitaris i residisca fora del domicili familiar, quan siguen dos o més germans o germanes estudiants amb residència fora del domicili familiar per raó d'estudis universitaris.  
e) El 20 % de la renda familiar quan la persona sol·licitant siga orfe absolut i menor de 25 anys.  
f) 500 euros per pertànyer la persona sol·licitant a una família monoparental. A aquest efecte, s'entendrà per família monoparental la constituïda per un sol adult, que siga l'únic sustentador de la família, que convisca amb un o més fills menors de 25 anys o de major edat, quan es tracte de persones amb discapacitat física, psíquica o sensorial, o amb un o més menors en règim d'acolliment familiar permanent o de guarda amb finalitats d'adopció a càrrec seu.  
2. Per a poder ser tingudes en compte haurà d'acreditar-se que aquestes situacions concorrien a 31 de desembre de 2020.  
  
Deu. Llindars  
Per a tindre dret a la beca, els llindars de renda familiar no superables seran els següents:  
Famílies d'1 membre: 4.902,00 euros  
Famílies de 2 membres: 9.461,00 euros  
Famílies de 3 membres: 13.787,00 euros  
Famílies de 4 membres: 18.081,00 euros  
Famílies de 5 membres: 22.367,00 euros  
Famílies de 6 membres: 26.559,00 euros  
Famílies de 7 membres: 30.654,00 euros  
Famílies de 8 membres: 31.192,00 euros  
A partir del huité membre s'afegiran 3.031,00 euros per cada nou membre computable.  
  
Onze. Patrimoni  
1. Es denegarà la sol·licitud de beca qualsevol que siga la renda familiar calculada segons el que es disposa en les bases anteriors, quan el valor dels elements indicatius del patrimoni del conjunt de membres computables de la família supere algun o alguns dels llindars següents:  
  
a) La suma dels valors cadastrals de les finques urbanes que pertanguen a la unitat familiar, exclosa l'habitatge habitual, no podrà superar 42.900 euros. En cas de municipis en els quals la data d'efecte de l'última revisió cadastral estiguera compresa entre l'1 de gener de 1990 i el 31 de desembre de 2002 es multiplicaran els valors cadastrals per 0,49. En el cas que la data de l'esmentada revisió fora posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en 2003  
Per 0,37 els revisats en 2004  
Per 0,30 els revisats en 2005  
Per 0,26 els revisats en 2006  
Per 0,25 els revisats en 2007  
Per 0,25 els revisats en 2008  
Per 0,26 els revisats en 2009  
Per 0,28 els revisats en 2010  
Per 0,30 els revisats en 2011  
Per 0,32 els revisats en 2012  
Per 0,34 els revisats en 2013  
Per 0,36 els revisats entre 2014 i 2020, tots dos inclusivament.  
  
En els municipis enclavats a la Comunitat Foral de Navarra, el valor cadastral es multiplicarà en tot cas per 0,50.  
La Direcció General del Cadastre facilitarà la informació dels municipis que corresponguen a cadascuna de les situacions indicades, a l'efecte d'aplicació del coeficient de ponderació.  
b) La suma dels valors cadastrals de les construccions situades en finques rústiques, exclòs el valor cadastral de la construcció que constituïsquen l'habitatge habitual de la família, no podrà superar els 42.900 euros, i seran aplicables a aquestes construccions els coeficients multiplicadors, en funció de l'any en què s'haguera efectuat l'última revisió cadastral, que s'estableixen en l'apartat a anterior.  
c) La suma de tots els rendiments nets reduïts del capital mobiliari més el saldo net positiu de tots els guanys i pèrdues patrimonials pertanyent als membres computables de la família no podrà superar 1.700 euros.  
No s'inclouran en aquesta suma les subvencions rebudes per a adquisició o rehabilitació de l'habitatge habitual, ajudes socials públiques, la renda bàsica d'emancipació ni l'import dels premis en metàl·lic o en espècie obtinguts per la participació en jocs, concursos, rifes o combinacions aleatòries inferiors a 1.500 euros. Els guanys patrimonials, derivats dels esmentats premis es computaran d'acord amb la normativa de l'Impost sobre la Renda de les Persones Físiques.  
  
El valor dels elements indicatius del patrimoni es determinarà de conformitat amb el que es disposa en la normativa de l'Impost sobre la Renda de les Persones Físiques pel seu valor a 31 de desembre de 2020.  
2. Quan siguen diversos els elements indicatius del patrimoni descrits en el punt anterior dels quals disposen els membres computables de la família, es calcularà el percentatge de valor de cada element respecte del llindar corresponent. Es denegarà la beca quan la suma dels referits percentatges supere el 100 %.  
3. També es denegarà la beca sol·licitada quan la suma dels ingressos procedents d'activitats econòmiques que siguen titulars els membres computables de la família, en estimació directa o en estimació objectiva, siga superior a 155.500 euros.  
4. A l'efecte del còmput del valor dels elements a què es refereixen els punts anteriors, es deduirà el 50 % del valor d'aquells que pertanguen a qualsevol membre computable de la família, exclosos els sustentadors principals.  
  
Capítol II. Requisits acadèmics  
  
Dotze. Mínim de crèdits matriculats  
1. Per a tindre dret a la beca, les persones sol·licitants hauran d'estar matriculades almenys de 60 crèdits, és a dir, en règim de dedicació acadèmica a temps complet. Aquest requisit haurà de mantindre's durant tot el curs acadèmic.  
En el supòsit de matricular-se d'un nombre superior de crèdits, tots aquests es tindran en compte per a la valoració del rendiment acadèmic, d'acord amb el que es disposa en el resolc catorzé.  
L'estudiant que estiga afectat de discapacitat en un grau igual o superior al 65 per cent, podran reduir la càrrega lectiva necessària per a complir el requisit de matriculació fins a un màxim del 50 %.  
2. En el cas d'alumnes que inicien els seus estudis universitaris els crèdits reconeguts entraran a formar part del mínim de crèdits matriculats al qual es refereix el punt anterior.  
3. En aquells casos en els quals, en virtut de la normativa pròpia de la universitat, resulte limitat el nombre de crèdits que puguen quedar matriculats tots els estudiants, la persona sol·licitant podrà obtindre aquesta beca de conformitat amb el que es disposa en aquesta convocatòria si es matricula en tots els crèdits. Si aquests crèdits es cursen en un quadrimestre/semestre, la quantia de la beca serà del 50 per 100 de la quantitat que li haguera correspost. En el cas que l'alumne es matricule també en el segon quadrimestre/semestre corresponent al curs acadèmic, es completarà la quantia de la beca amb el 50 per 100 restant.  
  
4. El nombre mínim de crèdits fixat en el punt 1, en què l'alumne/a ha de quedar matriculat en el curs per al qual sol·licita la beca, no serà exigible, per una sola vegada, en el cas dels alumnes als quals, per a finalitzar els seus estudis, els reste un nombre de crèdits inferior a aquest nombre mínim, sempre que no haja gaudit de la condició de persona becària durant més anys dels previstos en el pla d'estudis corresponent més un any addicional.  
5. En el cas de cursos que tinguen caràcter selectiu no es concedirà beca salari lligada a la renda a l'estudiant que estiga repetint curs totalment o parcialment. S'entendrà que compleix el requisit acadèmic del nombre mínim de crèdits matriculats en el curs anterior per a obtindre beca quan haja superat totalment l'esmentat curs selectiu.  
  
  
Tretze. Rendiment acadèmic  
En aquesta convocatòria per al curs acadèmic 2021-2022, i a excepció dels qui es matriculen per primera vegada de primer curs d'estudis de grau, la resta d'alumnat haurà d'haver superat en l'últim curs realitzat els percentatges següents dels crèdits en què hagueren estat matriculats:  
  
Rama de coneixement Percentatge de crèdits que han de superar-se  
Arts i Humanitats 95 %  
Ciències 90 %  
Ciències Socials i Jurídiques 95 %  
Ciències de la Salut 90 %  
Enginyeria i Arquitectura 80 %  
  
  
Els percentatges dels crèdits indicats en aquest punt, també s'aplicaran a l'estudiantat que s'haguera matriculat en el règim de matrícula parcial en l'últim curs realitzat.  
Alternativament, les persones sol·licitants que no superen el percentatge de crèdits establit en el paràgraf anterior podran també obtindre beca en cursos posteriors si acrediten haver superat, en l'últim curs realitzat, els percentatges següents de crèdits i haver aconseguit les següents notes mitjanes de les assignatures superades:  
  
Rama de coneixement Percentatge de crèdits que han de superar-se Nota mitjana en les assignatures superades  
Arts i Humanitats 85 % 6,50 punts.  
Ciències 75 % 6,00 punts.  
Ciències Socials i Jurídiques 85 % 6,50 punts.  
Ciències de la Salut 75 % 6,50 punts.  
Enginyeria i Arquitectura 60 % 6,00 punts.  
  
  
  
Catorze. Aprofitament acadèmic  
1. S'entendrà que compleix el requisit acadèmic establit en el resolc dotzé l'alumnat que obtinga un excepcional aprofitament acadèmic. Per a determinar si existeix excepcional aprofitament acadèmic de l'alumne, es calcularà l'increment percentual de crèdits matriculats sobre el nombre mínim d'aquests a la matriculació del qual obliga el punt 1 del resolc dotzé.  
2. Per a ensenyaments de la branca d'Enginyeria i Arquitectura, el percentatge de crèdits a superar establit en el resolc tretzé per a obtindre beca, depenent del fet que la persona sol·licitant s'aculla a la primera o a la segona de les opcions assenyalades en el resolc esmentat, es determinarà mitjançant la fórmula matemàtica següent:  
85 € (I/10) o bé 65?(I/10)  
Per a ensenyaments de les branques de Ciències i Ciències de la Salut, el percentatge de crèdits a superar establit en el resolc tretzé per a obtindre beca, depenent del fet que la persona sol·licitant s'aculla a la primera o a la segona de les opcions assenyalades en el resolc esmentat, es determinarà mitjançant aquesta fórmula matemàtica:  
100 € (I/10) o bé 80 € (I/10)  
Per a ensenyaments de les branques Ciències Socials i Jurídiques i Arts i Humanitats, el percentatge de crèdits a superar establit en el resolc tretzé per a obtindre beca, depenent del fet que el sol·licitant s'aculla a la primera o a la segona de les opcions assenyalades l'apartat esmentat, es determinarà mitjançant la fórmula matemàtica següent:  
  
100 € (I/10) o bé 90 € (I/10)  
I= increment percentual de crèdits matriculats sobre el número mínim d'aquests a la matriculació del qual obliga el resolc dotzé, punt 1.  
  
  
Quinze. Màxim d'anys com a becari  
1. Els qui cursen estudis de Grau de la branca d'Enginyeria i Arquitectura podran gaudir de la condició de becari durant dos anys més dels establits en el corresponent pla d'estudis.  
En aquest supòsit la quantia de la beca que es concedisca per a l'últim d'aquests cursos addicionals es veurà reduïda proporcionalment a la reducció de crèdits matriculats, en relació amb el mínim de crèdits exigit en el punt 1 del resolc dotzé.  
2. Per als altres estudis universitaris només podrà gaudir-se d'aquesta beca durant els anys de què conste el pla d'estudis.  
3. Els becaris afectats per una discapacitat igual o superior al 65 per cent, podran gaudir de la condició de becari durant dos anys més dels establits en el corresponent pla d'estudis.  
  
Setze. Situacions especials  
1. Quan els ingressos o els resultats acadèmics que hagen d'acreditar-se procedisquen d'un país estranger, la comissió de selecció podrà requerir al sol·licitant l'aportació de la documentació que es considere necessària a aquests efectes. El càlcul del contravalor en euros d'aquests ingressos es farà aplicant el tipus oficial que done un resultat menor i que haguera tingut la moneda respectiva el primer dia hàbil de l'exercici 2021.  
2. Quan els ingressos que hagen d'acreditar-se procedisquen de Navarra o del País Basc, la comissió de valoració i selecció podrà requerir al sol·licitant l'aportació de la documentació que considere necessària a aquests efectes.  
  
  
III. Resolució  
  
Dèsset. Termini de resolució i notificació  
La persona titular de la direcció general competent en matèria d'universitats, a la vista de la proposta de la comissió, resoldrà motivadament el procediment de concessió i denegació de les beques, per delegació de la consellera, i ordenarà la publicació de les relacions de sol·licitants als quals se'ls concedeix o denega la subvenció en el Diari Oficial de la Generalitat Valenciana.  
Les resolucions a les quals fa referència el resolc dihuité a) i b), d'aquesta resolució, posaran fi a la via administrativa, i hauran de ser dictades en el termini màxim de sis mesos a partir de l'endemà a la publicació d'aquesta convocatòria.  
La resolució del procediment es notificarà a les persones interessades i s'ajustarà al que es disposa en l'article 40 de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació s'ajustarà a les disposicions contingudes en l'article 45.1.b de la llei esmentada, i es publicaran en la pàgina web:  
http://innova.gva.es/es/web/universidad/ayudas-y-becas  
  
  
IV. Del pagament i justificació de la subvenció  
  
Dihuit. Règim de deslliurament del pagament  
El pagament de la subvenció regulada en aquesta convocatòria s'efectuarà a les universitats valencianes, en la seua condició d'entitats col·laboradores, i s'ajustarà al règim que a continuació s'especifica:  
  
a) L'import de la subvenció inicial es lliurarà una vegada la persona titular de la direcció general en matèria d'universitats resolga motivadament el procediment de concessió i denegació de les beques i tenint en compte el que es disposa en els resolcs 2 i 3 d'aquesta convocatòria.  
  
b) L'import de la subvenció complementària es lliurarà quan es publique en la pàgina web del ministeri competent en matèria d'educació i/o en el BOE la resolució de persones beneficiàries de les beques de caràcter general convocades per aquest ministeri i una vegada que la persona titular de la direcció general en matèria d'universitats resolga motivadament el procediment de concessió i denegació de les beques, tenint en compte el que es disposa en els resolcs 2 i 3 d'aquesta convocatòria.  
  
Dènou. Termini i forma de justificació  
Atés que aquestes beques es concedeixen en atenció a la concurrència d'una determinada situació, no requeriran una altra justificació que l'acreditació d'aquesta, prèviament a la concessió en els termes establits en l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats que integren el Sistema Universitari Valencià, conforme al que es preveu en l'article 30.7, de la Llei 38/2003, de 17 de novembre, general de subvencions.  
  
Vint. Recursos  
Contra aquesta resolució, que posa fi a la via administrativa, podrà interposar-se amb caràcter potestatiu recurs de reposició davant la consellera d'Innovació, Universitats, Ciència i Societat Digital en el termini d'un mes comptador des de l'endemà de la publicació en el Diari Oficial de la Generalitat Valenciana, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.   
  
Alacant, 1 de desembre de 2021.- La consellera d'Innovació, Universitats, Ciència i Societat Digital: Carolina Pascual Villalobos.